SOHR: Dî Êrîşa Dronî ya Tirkîyê de 4 Kes li Qamişlo Hatin Kuştin
SOHR dibêje ku dibe ku hejmara kuştî û birîndaran zêdetir bibe.
Çavdêrîya Sûrî ya jibo Mafê Mirovan (SOHR) îro Sêşemê ragihand ku Tirkîyê bi 2 dronan êrîşê derdora Nexweşxaneya COVID ya Neteweyên Yekbûyî (NY) ya li nêzî Qamişlo kir. SOHR dîyar kir ku li gor agahîyên destpêkê di êrîşa dronên Tirk de herî kêm 4 kes hatine kuştin ku nasnameya wan hîn nehatiye zanîn. SOHR bal kişand ku di encama êrîşan de birîndar jî hene û dibe ku hejmara kuştî û birîndaran zêdetir be. SOHR dîyar kir ku li herêma ji hêla dronên Tirk ve hatiye êrîş kirin bazar, xanîyên sivîlan û îstasyoneke şewitê heye. Karbidestên Revebirîya Bakur û Rojhilata Sûrîyê heta niha ser bûyerê ti daxuyanî nedaye. SOHR ragihand ku bi êrîşa îro, ji destpêka 2022’an û vir ve hejmara êrîşên dronên Tirk yên dijî herêmên di bin kontrola Rêvebirîya Xweser ya Bakur û Rojhilata Sûrîyê giheştîye 50 êrîşan. Di van êrîşan de 3 sivîl hatine kuştin ku du ji wan zarok bûn. Dîsa, di wan êrîşan de 13 ji wan jin, 37 şervan hatine kuştin û pirtir ji 77 kesên din jî birîndar bûne. SOHR êrîşên dronên Tirk yên li serenserê herêmê yên ji destpêka 2022’an û heya niha wiha dîyar kir: • Rêbendan: Di sê êrîşan de 3 kes hatin kuştin û 13 kes jî birîndar bûn. • Sibat: Di 10 êrîşan de 8 kes hatin kuştin, di nav wan de 2 zarok û şervaneke jin ya HSD’ê û 21 kesên din jî birîndar bûn. • Adar: Di du êrîşan de 2 kes birîndar bûn. • Nîsan: Di 11 êrîşan de 6 kes hatin kuştin û 3 jê jin 19 kes jî birîndar bûn. • Gulan: Di çar êrîşan de sê kes hatin kuştin ji wan jin û 7 kesên din jî birîndar bûn. • Hezîran: Di sê êrîşan de şervanekî HSD’ê hat kuştin û 5 jî birîndar bûn. • Tîrmeh: Di sê êrîşan de sivîlek û 7 ji wan jin, 13 şervanên HSD’ê hatin kuştin û 10 kes jî birîndar bûn. • Tebax: Di 8 êrîşan de 2 zarok, 4 zilamên nasnameya wan nediyar û 3 şervanên HSD’ê hatin kuştin.